Kommissionens beslutning

af 25. januar 2001

om bemyndigelse til Østrig til at fortsætte forsøgene med nye ønologiske fremgangsmåder

(meddelt under nummer K(2001) 150)

(Kun den tyske udgave er autentisk)

(2001/116/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1),

under henvisning til Kommissionens forordning (EF) nr. 1622/2000 af 24. juli 2000 om visse gennemførelsesbestemmelser til forordning (EF) nr. 1493/1999 om den fælles markedsordning for vin og om en EF-kodeks for ønologiske fremgangsmåder og behandlingsmetoder(2), særlig artikel 41, stk. 3, og

ud fra følgende betragtninger:

(1) Østrig har givet tilladelse til forsøg med anvendelse af oxalsyre for at reducere indholdet af calcium i vin, med tilsætning af op til 200 mg metavinsyre pr. liter vin for at stabilisere vinsyreindholdet og med anvendelse af sølvchlorid for at fjerne en forkert smag eller lugt ved vinen.

(2) Østrig har forelagt Kommissionen en meddelelse om disse forsøg. Kommissionen har underrettet medlemsstaterne om resultatet af de pågældende forsøg.

(3) Østrig har anmodet Kommissionen om bemyndigelse til at fortsætte forsøgene i yderligere tre år i betragtning af de interessante resultater, der er opnået og har fremlagt relevant dokumentation som støtte for sin anmodning.

(4) Den 31. august 1979 blev anvendelse af sølvchlorid i vin strøget af listen over tilladte ønologiske fremgangsmåder i EF, og denne form for anvendelse opfylder heller ikke de generelle betingelser i artikel 42, stk. 2, i forordning (EF) nr. 1493/1999. Det er derfor ikke hensigtsmæssigt at fortsætte dette forsøg, som også kan indebære risici for menneskers sundhed og for miljøet.

(5) Forsøgene skal allerede foretages i forbindelse med fremstillingen af vin af druer fra 2000-høsten.

(6) De således behandlede og markedsførte vine må ved de anvendte doser hverken udgøre en fare for forbrugernes sundhed eller påvirke den af forbrugerne forventede kvalitet af et sådant produkt.

(7) Vine som ikke overholder de for forsøgene fastlagte betingelser, må ikke i henhold til artikel 45 i forordning (EF) nr. 1493/1999 udbydes eller leveres til konsum og er omfattet af betingelserne i artikel 43 i forordning (EF) nr. 1622/2000.

(8) De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Vin -

VEDTAGET FØLGENDE BESLUTNING:

Artikel 1

Østrig bemyndiges til indtil den 31. juli 2002 fortsat at anvende følgende ønologiske fremgangsmåder på forsøgsbasis:

- anvendelse af oxalsyre til udfældning af calcium, forudsat at denne behandling ikke fører til en forhøjelse af den oprindelige koncentration af oxalsyre i den behandlede vin

- tilsætning af op til 200 mg metavinsyre pr. liter vin, forudsat at den samlede mængde vinsyre i vinen ikke fører til en overskridelse af den acceptable daglige indtagelse af vinsyre på 30 mg/kg vægt, og at der ikke dannes DL-vinsyre i den behandlede vin,

på de betingelser, der er fastsat i artikel 41 i forordning (EF) nr. 1622/2000.

Artikel 2

Denne beslutning er rettet til Republikken Østrig.

Udfærdiget i Bruxelles, den 25. januar 2001.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 194 af 31.7.2000, s. 1.